《久旱湫舍殆不可遣免一夕雷雨忽作》
宋代·李之仪

半夜一濯雨，断梦失炎蒸。汗甑不复鼓，蚊雷为之停。

逡巡万窍号，破窗风如倾。絺帷强主宰，庭砌已满盈。

极护老稚奔，欢呼闾里情。但觉万里返，浩荡随沧溟。

掠眼才闪烁，劈耳俄掀轰。岂暇计飘溺，且护婴儿惊。

小休月在户，却视斗挂甍。唧唧与啾啾，次第先秋鸣。

粤从腊雪后，旱魃苦自明。焦枯病三农，芽田不滋荣。

陇亩半坼裂，几席饶蝇虻。端若一大难，眊焉犹宿酲。

点我读书灯，凉宵聊与征。庶几简牍中，暂寓蛮触争。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。